Η επίθεση των αστυνομικών δυνάμεων ξεκίνησε μετά το τέλος της φοιτητικής πορείας, που ξεκίνησε από την ΑΣΟΕΕ και κατέληξε στη ΓΑΔΑ. Σύμφωνα με βίντεο και μαρτυρίες, αστυνομικοί της ομάδας ΔΕΛΤΑ όρμησαν στο πλήθος, ενώ έριξαν χημικά και ξυλοκόπησαν φοιτητές και φοιτήτριες.

Μάλιστα, η αστυνομία πέταξε χημικά ακόμα και μέσα στο μετρό της Πανόρμου, σύμφωνα με αναρτήσεις στα κοινωνικά μέσα αλλά και μαρτυρία που έχει στη διάθεσή του το TPP. Δόθηκε επίσης εντολή οι συρμοί να μην σταματούν για ένα διάστημα στον σταθμό.

«Πριν από λίγο κατά τη διάρκεια της πορείας μοτοσυκλέτες της ομάδας ΔΕΛΤΑ κυνήγησαν το φοιτητικό μπλοκ και μας χτυπούσαν με τα γκλομπ τους από τις μηχανές, ενώ πετούσαν κροτίδες κρότου λάμψης στο μπλοκ των φοιτητ(ρι)ών. Και μέσα στο μετρό πέταξαν κρότου λάμψης και δακρυγόνα ενώ ο κόσμος δεν είχε τρόπο διαφυγής. Φοιτητές και φοιτήτριες τραυματίστηκαν. Στο τέλος της πορείας ενώ φοιτητές και φοιτήτριες ήμαστε μαζεμένοι/ες στην πλατεία έξω από το μετρό της Πανόρμου δύο διμοιρίες των ΜΑΤ μας επιτέθηκαν με δακρυγόνα, κρότου λάμψης και έδερναν πανικόβλητους / ες φοιτητές/τριες. Μέχρι στιγμής έχουν γίνει εφτά προσαγωγές. Η τρομοκρατία τους δε θα περάσει» αναφέρει σε ανάρτησή της η Αρ.Εν. Νομικής

Νωρίτερα, χιλιάδες φοιτητές συγκεντρώθηκαν στην ΑΣΟΕΕ και πραγματοποίησαν πορεία από την οδό Πατησίων και τη λεωφόρο Αλεξάνδρας με στόχο να φτάσουν μέχρι το κτίριο της ΓΑΔΑ.

Η πορεία πραγματοποιήθηκε ως απάντηση στα γεγονότα εντός του Πανεπιστημίου της Δευτέρα, όπου αστυνομικός της ομάδας Δίας έβγαλε το όπλο προκαλώντας τρόμο και ένταση σε φοιτητές, με την αστυνομία να υποστηρίζει, παρά το οπτικοακουστικό υλικό, ότι «δέχθηκε επίθεση από 30 άτομα» και την κυβέρνηση να φτάνει στο σημείο να καλεί τον ΣΥΡΙΖΑ να «ζητήσει συγγνώμη από τον αστυνομικό».

Οι φοιτητές της ΑΣΟΕΕ πραγματοποίησαν, σήμερα, γενική συνέλευση και αποφάσισαν να προχωρήσουν σε κατάληψη της σχολής την Πέμπτη και την Παρασκευή. Αποφασίστηκε επίσης συγκέντρωση τομεσημέρι της Παρασκευής έξω από το υπουργείο Προστασίας του Πολίτη.